AARHUS: Tre mænd på 17, 20 og 22 år blev onsdag idømt fængsel for flere pirattaxa-røverier og tyverier i Aarhus' natteliv.

Forbrydelserne fandt sted mellem juni og september sidste år, og gik ud over flere unge mennesker.

Som tidligere beskrevet i avisen, er det samlet set gået ud over syv unge mænd og én kvinde, som alle gik ind i en pirattaxa for at få et lift hjem fra byen.

Ifølge tiltalen var mønstret det samme hver gang: De to mænd på 20 og 22 år har enten hver for sig, sammen eller i selskab med andre gerningsmænd - i det ene tilfælde den 17-årige - samlet tilfældige folk op, der var på hjem fra byen, og herefter afluret deres pinkode og stjålet deres dankort.

Der er samlet set blevet hævet mange tusinde kroner på de stjålne kort.

Den 22-årige mand fik seks måneders fængsel for sin andel i flere af pirattaxaturene, mens den 20-årige fik ti måneders fængsel. Den 17-årige fik syv måneders fængsel, og en betinget udvisning, da han er somalisk statsborger.